La minutul 4.06 al clipului (partea a doua) în care primarul Bucureștiului își prezintă realizările încă nerealizate apărea o fotografie cu o mamă care își ține bebelușul la piept și zâmbește duios. În timp ce imaginea îți mergea drept la inimă, o auzeai pe Gabriela Firea cum povestește despre un program de fertilizare in vitro destinat părinților care suferă de cancer.

Problema este că mama care apărea în imagine, Adina Rusu, 31 de ani, artist origami, nu și-a dat acordul ca fotografia cu ea și fiul ei, pe atunci de doar o lună și jumătate, să fie folosită în acest mod.

Așa că am stat de vorbă cu Adina ca să înțeleg unde a fost făcută fotografia și cum ar fi putut ea să ajungă în clipul Gabrielei Firea.

Screenshot din prima variantă a clipului cu rezultatele mandatului

VICE: Bună, Adina. Foarte frumoasă fotografia. A văzut-o o lume întreagă, aș putea spune.

Adina Rusu: (Râde) Mulțumesc. Partea cea mai amuzantă din toată treaba este că eu sunt una dintre persoanele care susțin mișcarea #rezist. Ies foarte des în piață, cu tot cu copil. Ăsta este de fapt șocul meu și frustrarea mea, că eu chiar nu doresc să fiu absolut deloc asociată cu ea și cu tot ce înseamnă PSD.

În orice clip al partidului ar fi apărut, nu aș fi fost de acord. Este și un mic schepsis în toată povestea. Doctorița cu care eu am născut și care îmi este și rudă face un proiect, cel despre care Firea și vorbește când apare poza mea, Newborn, cu finanțarea primăriei. Eu am întrebat-o dacă le-a trimis ea poza și spune că nu și o cred. Dar îmi e destul de clar că prin ea, cumva, au ajuns la poza mea și îmi este un pic teamă să nu i se dea ei un pic proiectul peste cap.

Dar când a fost făcută fotografia, cu ce ocazie?

Cel mic avea o lună și jumătate, în ianuarie 2016. Era fix la botezul lui.

De unde putea fi luată fotografia, unde este ea urcată pe internet? De la tine de pe Facebook?

Da. Este o fostă poză de profil a mea, a rămas în continuare în album. Eu am profilul la liber pentru toată lumea, că nu am avut niciodată probleme de genul ăsta. Nu îl am setat doar pentru prieteni, dar oricât de liberă li s-ar fi părut fotografia, mi s-ar fi părut normal să mă fi întrebat. Nu aș fi acceptat niciodată. Nici dacă m-ar fi întrebat doctorița, cu toată jena și cu tot respectul pe care îl am pentru ea, i-aș fi zis nu, chiar nu vreau. Dar nu s-a întâmplat asta, asta mi se pare strigător la cer.

Povestește-mi momentul în care te uitai la clip și te-ai recunoscut în poză.

L-am văzut chiar aseară, eram la niște prieteni în vizită și ne uitam la filmuleț, făceam niște comentarii obiective, nu tocmai pozitive, la adresa Primăriei București. Discutam faptul că ceea ce se prezintă acolo nu este tocmai realitatea. Râdeam puțin și de faptul că își prezintă ceea ce a făcut prin ceea ce va face. Și când a ajuns la partea de Newborn, când am văzut poza mea, n-am putut să reacționez, a trecut de vreo patru-cinci secunde. Mă uitam la ecran și am rămas blocată: „Nu se poate, nu se poate, nu se poate!”. Am dat înapoi, l-am dat înainte, preț de câteva minute nu am fost tocmai coerentă.

Am văzut că ai postat public faptul că nu ești de acord. Ai luat legătura cu cei de la PMB sau te-au contactat ei?

Nu. Am încercat să le dau tag, dar nu merge. Chiar acum am vorbit cu un avocat și mă sfătuiește să-i somez să scoată poza și să le pun în vedere că aș putea să îi dau în judecată. Vreau să le trimit o somație oficială, nu un mesaj pe Facebook. Sincer, încă nu sunt foarte decisă cât de departe aș merge, dar de scos poza asta este dorința mea cea mai mare. N-are decât să-și ruleze filmulețul cu altă poză. Dar nu știu cât de departe vreau să merg, știu cum merg lucrurile și nu vreau să aibă de suferit proiectul.

Ne dai acordul să folosim fotografia pentru ilustrarea acestui interviu?

(Râde). Da.

L-am sunat și pe cel care a realizat fotografia, Costin Gheorghe, care mi-a confirmat că nu și-a dat în niciun moment acordul pentru folosirea fotografiei respective în clipul primarului Firea. Fotografia apare și pe site-ul său, dar albumul respectiv este acum parolat.

„L-am parolat de curând, după GDPR, deci puteau lua și de acolo, deși cam greu, că nu îi atașasem cuvinte generale ca maternitate, bebeluș sau ceva de genul, ci doar ceva ca Bogdan sau botez. Am reușit să vorbesc cu realizatorul filmului, a zis că într-o oră-două îl va înlocui cu o variantă fără poza respectivă. În urma discuției, am stabilit că așteptăm și scuze publice pe pagina PMB pentru gafă”, mi-a spus Costin Gheorghe.

Realizatorul clipului, Teodor Nicolae, a luat vina asupra lui. Mi-a povestit că pur și simplu a dat search pe google, poza nu avea „watermark”, așa că a luat-o și a băgat-o în clip.

„Am scos fotografia din clip și o să îmi cer scuze acolo unde a fost urcat clipul”, mi-a spus el.

La scurt timp, fotografia a dispărut din clip și a venit și răspunsul PMB, transmis mie print-un email:

„Fotografia la care faceți referire a fost introdusă în montaj dintr-o regretabilă eroare, care a fost remediată. Vă mulțumim pentru sesizare și ne cerem scuze pentru neplăcerile create persoanelor implicate.”